钦定古今图书集成/明伦汇编/氏族典/第239卷 > 张嘉贞
## 钦定古今图书集成/明伦汇编/氏族典/第239卷 > 张嘉贞

按《唐书张嘉贞传》：“嘉贞本范阳旧姓，高祖子吒，仕隋，
终河东郡丞，遂家蒲州，为猗氏人。以五经举，补平乡
尉，坐事免。长安中，御史张循宪使河东，事有未决，问
吏曰：‘若颇知有嘉客乎’？吏以嘉贞对。循宪召见，嘉贞，
条析理分，莫不洗然。循宪大惊，他日请以官让后曰：
‘朕宁无一官自进贤耶’？召拜监察御史，累迁兵部员”
外郎。时功状盈几，嘉贞为详处，不阅旬，廷无稽牒。进中书舍人，历梁、秦二州都督、并州长史，政以严办，吏
下畏之。奏事京师，元宗善其政，数慰劳。突厥九姓新
内属，嘉贞请置天兵军，绥护其众，即以为天兵使。明
年入朝，或告其反，按无状，帝令坐告者，嘉贞辞曰：“国
之重兵利器皆在边，今告者一不当，即罪之，臣恐塞
言路。”天子以为忠，且许以相。及宋璟等罢，帝欲果用
嘉贞而忘其名，夜诏中书侍郎韦抗曰：“朕尝记其风
操，而今为北方大将，张姓而复名，卿为我思之。”抗曰：
“非张齐丘乎？”帝即使作诏，以为相。夜且半，因阅大臣
表疏，得其名，即以为中书侍郎、同中书门下平章事。
迁中书令。居位二年，善傅奏，敏于裁遣，然强躁，论者
恨其不裕。秘书监姜晈得罪，嘉贞希权幸意，请加诏
杖。已而晈死。会广州都督裴伷先抵罪，帝问法如何，
嘉贞复援晈比。张说曰：“不然，士可杀，不可辱。”帝然之，
嘉贞退，不悦。初，嘉贞在兵部，而说已为侍郎，及皆相，
说位其下，议论无所让，故说不平。未几，出为豳州刺
史，说代其处。逾年，为户部尚书。明年，王守一死，坐与
厚善，贬台州刺史。俄拜工部尚书，为定州刺史，知北
平军事，封河东侯。久之，以疾丐还东都。卒，谥曰恭肃。